Komitee bekommerd oor leerders se veiligheidEnock Mpianzi . Die staande komitee oor onderwys, tegnologie, sport en kultuur het sy skok uitgespreek oor die onlangse voorvalle van tragiese sterftes van leerders reg oor die land. Die komitee het ŉ beroep op die departement van basiese onderwys, skoolhoofde en onderwysers gedoen om alle maatreëls ten opsigte van die veiligheid van leerders by skole, veral tydens naskoolse aktiwiteite, op te skerp. “Opvoeders en fasiliteerders moet volle verantwoordelikheid neem en moet altyd ŉ wakende oog oor leerders hou, veral as hulle by buitemuurse aktiwiteite betrokke is,” het Elleck Nchabeleng, voorsitter van die komitee, gesê. Die komitee het sy medelye betuig met die families van Enock Mpianzi (13) en Keamohetswe Shaun Seboko (13). Keamohetswe, ŉ gr. 7-leerder aan Laerskool Bekker in Magaliesburg, is Woensdag dood aangetref in die skoolkoshuis se swembad. Enock het verdrink tydens ŉ oriënteringskamp vir gr. 8-leerders van die Parktown Boys’ High School. Sy liggaam is Vrydag langs die Krokodilrivier by die Nyati-oord buite Brits gevind nadat hy en ander leerders vroeër die week aan ŉ wateraktiwiteit deelgeneem het. Parktown Boys’ High School het intussen in ŉ verklaring bevestig dat geldige vrae en kommer oor die voorval ter harte geneem word en dat die skool dit baie belangrik ag om antwoorde in dié verband te verskaf. “Ons kan egter nie nou verdere besonderhede bekend maak rakende die voortdurende ondersoek of die gebeure rondom die voorval nie.” Volgens die skool sal daar op ŉ later stadium meer besonderhede bekend gemaak word. “Ons verstaan dat daar baie onbeantwoorde vrae is, wat baie hartseer en frustrasie veroorsaak, maar ons versoek ŉ vlak van respek en begrip terwyl die betrokke ondersoeke aan die gang is, waarna meer gedetailleerde inligting bekend gemaak sal word.”